‏

**‏**

**ביקורת תברואית בבית החולים "כפר שאול"**

בתאריכים 20.10.2015 ו-8.11.2015 נערכה ביקורת תברואית מקפת בבית החולים "כפר שאול" על ידי צוות עובדי המחלקה לבריאות הסביבה והח"מ, וזאת במסגרת בקרת הצוות הרב מקצועי במוסד. הביקורת נערכה בנוכחות נציגי הנהלת המוסד.

בביקורת נבדקו הנושאים הבאים:

אבטחת איכות המים במוסד, המטבח המרכזי, מערך חלוקת ואספקת מזון למחלקות, המצב התברואי והמבני של המחלקות שבהן נרשמו ליקויים בביקורת הקודמת, טיפול בכביסה נקייה ומלוכלכת, מרכזי איסוף הפסולת וניקיון החצרות.

להלן מפורטים ממצאי הביקורת וההנחיות:

**אבטחת איכות המים**

המוסד נמצא בעיצומה של הקמת מערכת אספקה ראשית חדשה שכוללת איגום וחיטוי משלים. יחד עם זאת, מערכת האספקה בבנייני המוסד ישנה וחשופה. יש לבחון את תקינות החיבורים עם הצנרת החדשה.

יש לדאוג לכך שברשות ההנהלה תמצא סכמת אספקת מים **מעודכנת** (תוכנית as made) של מערכות האספקה בתחום המוסד שתכלול מיפוי מערכת מים קיימות קרים וחמים ומערכות נלוות (גינון, הסקה, כיבוי אש וכד'), מערכות טיפול במים, אביזרי מז"ח וכד'.

תגובת בית החולים: "הנושא נמצא בעיצומו של הליך ארגון מחדש. בסיומו תופק סכמה מעודכנת". "בסוף התהליך של חידוש מערכות המים"

**אספקת מים קרים**

במערכת החיטוי המשלים יש לדאוג לפתרון לניקוז מי טעימה. במידה ויוחלט על שימוש חוזר במי טעימה במקום הזרמתם לביוב יש להגיש תוכנית לאישורנו.

תגובת בית החולים:בטיפול, באחריות "אגף הבינוי".

**אספקת מים חמים –**

בקמפוס בית החולים ישנן מספר מערכות לאספקת מים חמים לצרכנים, ביניהן: במחלקה א', במחלקת פסיכוגריאטריה ובבניין הרב תכליתי. בשניים האחרונים, הותקנו מערכות חדישות של חברת אורן (ציוד וחימום בע"מ), אשר מבטלות את הצורך באוגר מים חמים לצריכה.

בכל המערכות הנ"ל נדרשים:

1. התקנת מכשיר למניעת זרימה חוזרת על הקו להזנת מים למעגל הסגור במערכות החימום וההסקה. הערה- בבניין הרב תכליתי הותקן מז"ח באופן לא תיקני- יש לתקן ולבדוק ע"י בודק מוסמך.
2. בקרת טמפרטורה על קו המים החמים החוזרים- חסר במחלקה א'.
3. התקנת ברז דיגום על קו המים החמים החוזרים- חסר בבניין הרב תכליתי ובמחלקת פסיכוגריאטריה.
4. העתק של המפרטים ותיק המתקנים להפעלת המערכות יהיו ברשות מנהלי האחזקה- חסר במחלקה א' ובבניין הרב תכליתי.

תגובת בית החולים:יצא מכרז. יש זוכה. הפעילות תושלם במהלך 2016. באחריות אגף הבינוי.

**מניעת זרימת מים חוזרת**

1. נדרשת השלמת התקנת אביזרי מז"ח בחיבורי המים הבאים:
	1. למרכך בחדר דוודים של המטבח .
	2. על קו להזנת המים למעגל הסגור במערכות ההסקה, כמפורט לעיל (סעיף 1).
2. למילוי המרססים בשטח הגן, יוגדרו נקודות מילוי מים קבועות ומשולטות. יותקן מז"ח בנקודה זו והמילוי יתבצע במרווח אוויר קבוע בין הברז למיכל הריסוס. מילוי המרססים יעשה בנקודות אלו בלבד. בתגובה לדו"ח הבקרה נמסר כי הנושא טופל.
3. בדיקת אביזרי מז"ח תיעשה אחת לשנה, לכל הפחות, בידי בודק שהוסמך לכך.

**ניטור איכות המים**

פרוט נקודות הדיגום, הבדיקות והתדירות המינימאלית הנדרשת מופיעים בנספח. עם השמשת מערך החיטוי ואכלוס בניין האשפוז החדש, יבוצע עדכון של נקודות ניטור האיכות המיקרוביאלית של המים במוסד.

**המטבח המרכזי**

למרות שעדיין לא הוגשה תוכנית שינויים במטבח המרכזי, חלק מהמדורים שופצו:

1. שופץ חדר לטיפול ראשוני במוצרי בשר
2. אורגן מחדש מדור להכנת סלטים.
3. נערכו שינויים נוספים במדור לחלוקת מזון אך עדיין נדרשים השלמות.
4. אורגן מדור לברירת קטניות.

**יש להעביר תוכנית סופית של המטבח לאישורנו.**

נציין כי בעת הביקורת ניכרה הקפדה על רצף שמירת טמפרטורה - הטמפרטורה שנמדדה במזון חם מוכן בעת חלוקתו במטבח ובעת חלוקתו לסועדים הייתה בין 78 מעלות צלזיוס לבין 60 מעלות צלזיוס.

 למרות השינויים עדיין נמצאו הליקויים הבאים, חלקם חוזרים על עצמם וחלקם חדשים:

**מצב מבני**

1. המצב הפיזי של המטבח אינו משביע רצון:
	1. טיח וצבע מתקלפים מהקירות, אריחי קרמיקה שבורים במספר מקומות. חלק מהקירות ללא קרמיקה (אזור שטיפת ירקות). בתגובה לדו"ח הבקרה נמסר יש קבלן בדרך לביצוע.
	2. משקופי הדלתות של כניסת שירות למטבח ולמחסן המרכזי אינם אטומים בפני חדירת מזיקים.
	3. רטיבות במחסן. בתגובה לדו"ח הבקרה נמסר - טופל .
2. עדיין אין מדור לשטיפת תרמופורטרים.

במדור לחלוקת מזון אין מקררים לאחסון מאכלים קרים עד עת חלוקתם. אין שולחנות עבודה ואין מדפים לאחסון תרמופורטרים. לא משתמשים בדלת הנמצאת בכניסה לחדר ההלבשה מכוון חצר שירות.

בתגובה לדו"ח הבקרה נמסר "כל הליקויים יתוקנו השנה. מקרר כבר הוצב במקום כנדרש".

1. אין הפרדה מוחלטת בין מעבר מוצרי מזון למחסן מזון מרכזי לבין חדר שטיפת ירקות.
2. אין מערכת אוורור במטבח שתאפשר 20 תחלופות אוויר צח בשעה. בתגובה לדו"ח הבקרה נמסר : הותקנו וונטות לשיפור תחלופת אויר.
3. מחסן חומרי ניקוי אינו מאוורר. בתגובה לדו"ח הבקרה נמסר- יטופל.
4. חדר הקירור לאחסון אוכל מוכן נמצא באזור של חדרי הקירור וההקפאה המיועדים לאחסון מוצרי מזון גולמיים. לא ניתן לשינוי.

**משטח אשפה באזור המטבח**

1. משטח הבטון אינו שלם ואינו מנוקז לתעלת ניקוז עם מחסום רצפה.
2. משטח האשפה אינו מחובר למפריד שומן כנדרש.
3. אזור אחסון ארגזים מלא בארגזים הגולשים מחוץ למתחם.
4. יש להוסיף שובר ואקום אטמוספרי או מז"ח על קו המים למשטח.

בתגובה לדו"ח הבקרה נמסר: משטח אשפה באזור המטבחהותקן בחודש האחרון (פרט למז"ח).

**היגיינת הטיפול במזון**

1. כמות דגימות המזון אינה מספיקה - יש לשמור 150 גר' לפחות בכל דגימה.
2. הביצים מוחזקות בתבניות קרטון מקוריות באזור הבישול במטבח. בתגובה לדו"ח הבקרה נמסר תבניות הביצים הוחלפו לתבניות פלסטיק.
3. העברת ירקות גולמיים לחדר שטיפתם נעשית דרך אזור הבישול במטבח.
4. אין הפרדה מוחלטת בין טיפול ראשוני בדגים לבין טיפול ראשוני במוצרי בשר בקר. יש להעביר ולהחליף טיפול בדגים לשולחן כיור של הטיפול בעופות. בתגובה לדו"ח הבקרה נמסר : טופל ובוצע שילוט מתאים**.**

**מצב הציוד**

1. עדיין מצטבר קרח בחדר ההקפאה. רצפת חדר ההקפאה וארגזי קרטון עם מוצרי בשר נמצאו מכוסים בקרח.
2. אין מנדפים מעל חלק מהציוד הפולט חום.
3. במטבח נמצא ציוד שלא בשימוש
4. אין מספיק משטחי אחסון מוגבהים. מוצרי מזון בחדר ההקפאה של מחסן מהזון המרכזי, תרמופורטרים במדור חלוקת מזון וחומרי ניקוי אוחסנו ישירות על הרצפה.
5. חלק מהמדפים עם סימני חלודה.
6. לוחות מודעות עשויים משעם.

בתגובה לדו"ח הבקרה נמסר - טופלו שלשות הנקודות הראשונות שצוינו לעיל.

**המחלקות**

נבדקו המחלקות: מיון, אשפוז יום, מחלקת א' סגורה גברים ומחלקת פסיכוגריאטריה.

**אשפוז יום**

1. חדר אחד משמש כחדר אחות, כמרפאה, וחדר טיפולים וכחדר צוות.
2. מיטה טיפולית אינה מצוידת בנייר חד פעמי ובמתקן לחומר לחיטוי ידיים.
3. טיח וצבע מתקלפים מהקירות בחדר האוכל.
4. המצב הפיזי של הארוניות בחדר האוכל לקוי.

בתגובה לדו"ח הבקרה נמסר יעשה ניסיון לטיפול בבעיית רטיבות.

**חדר מיון**

1. חדר אחד משמש כמרפאה וכחדרצוות.
2. בחדר טיפול אין כיור לרחיצת ידיים, טיח וצבע מתקלפים מהקירות.
3. לחץ המים במתקן למים צוננים נמוך.
4. בחדרי מקלחות אין מכסה מרושת מעל מחסום רצפה.
5. מתקן לאיסוף כביסה מלוכלכת ללא מכסה.

**מחלקת ה' פסיכוגריאטריה**

1. משקופי הדלתות בשירותים נמצאו חלודים.
2. אשפה מאוחסנת בשקיות על עגלה פתוחה. יש לאחסן בפחים סגורים בתגובה לדו"ח הבקרה נמסר - טופל.
3. אוורור השירותים נשלט מתחנת האחיות. בעת הביקורת לא הופעל ולא היה אוורור בשירותים. מחסן וחדר צוות ללא אוורור.
4. חלק מהמצעים לא היו נקיים.
5. מצב פיזי: חסרים מכסים בניקוז מקלחות, משקופים חלודים וכד.
6. חדר כלים: בחדר כלים הוצבו מכונת כביסה ומייבשים. המייבשים לא אוורור החוצה, החדר אינו מאוורר ויש ריח חזק של טחב.
7. מרפסת חדר הכלים משמשת כמחסן כללי: הכול מאוחסן בערימות ישירות על הרצפה מגובב וללא סדר. בתגובה לדו"ח הבקרה נמסר: הוזמנו מדפים .
8. מטבחון: הורגש ריח רע, הארונות לא היו נקיים וכלים נקיים אוחסנו במגרות כשהם רטובים.

**מחלקת א' גברים**

 במחלקה שודרגו חדרי השירותים והמקלחות. יחד עם זאת נמצאו הליקויים הבאים:

1. המחלקה צפופה. בעת הביקורת נמסר כי במחלקה 34 מיטות לעומת תקן -24.
2. חדר אחד של מטופלים אינו ממוזג.
3. צינורות הסקה חלודים.
4. איסוף הכביסה המלוכלכת נעשה בארגז פלסטיק הנמצא בחצר הקדמית ללא אוגר וללא כיסוי. המכסה היה מונח על הקרקע.
5. תחנת אחות וחדר צוות נמצאים במדור אחד כולל מקרר למטופלים.
6. לוקרים (ארונות אחסון בגדים) של מטופלים, המוצבים במסדרון, נמצאו שבורים.

בתגובה לדו"ח הבקרה נמסר: המחלקה מתוכננת למעבר בחודשים הקרובים.

 **מחלקת ב' פתוחה**

1. המחלקה צפופה. בעת הביקורת נמסר כי במחלקה 38 מיטות לעומת תקן -32.
2. אין ונטה בכל חדרי השירותים.
3. מצב פיזי: בחלק ממשקופי הדלתות בשירותי הגברים הצפע מתקלף וצינורות ההסקה חלודים.
4. אוורור המטבחון לא יעיל. הצטברו אדים בתקרה דקורטיבית.

בתגובה לדו"ח הבקרה נמסר: המחלקה לפני מעבר לבניין אשפוז חדש

**מחלקת ד' סגורה** במקלחת הטיח והצבע מהקירות מתקלף.

1. קירות בחדר הרגעה מצופים בשטיח מסוג "שטיח מקיר לקיר" שלא ניתן לניקוי בנקל.

בתגובה לדו"ח הבקרה נמסר : המחלקה לפני מעבר לבניין חדש.

**חדר הכביסה**

1. בחדר אחד מתבצעים איסוף הכביסה המלוכלכת וקבלת הכביסה הנקייה לפני העברתה למחלקות, עובדה שלא מאפשרת הפרדה ברורה ומניעת הצטלבויות.
2. מצב פיזי לקוי: חלק מהאזורים במכבסה אינם אטומים, רצפה שקשה לנקותה, קירות עם צבע מתקלף וכד.
3. מחסני המכבסה : מצב הניקיון לקוי מאוד. הפריטים בחלקם מגובבים על הרצפה, חלקם מאוחסן במדפי עץ. בחלק מהמחסנים יש רטיבות קשה. חלק מהמחסנים ללא אוורור.

**הנחיות לשיפור**

**לטיפול מידיי**

* יש לבחון את תקינות החיבורים של צנרת מי שתייה ישנה עם הצנרת החדשה ואת האביזרים המותקנים על הקווים (מד לחץ וכד').
* במערכת החיטוי המשלים יש לדאוג לפתרון לניקוז מי טעימה.
* השלמת התקנת אביזרי מז"ח בחיבור מים: בתגובה לדו"ח הבקרה נמסר : מטופל במסגרת מכרז שביצועו מתחיל בקרוב.
	+ למרכך בחדר דודים של המטבח
	+ על קו מילוי הזנת המים למעגל סגור במערכות החימום וההסקה של מחלקה א' פסיכוגריאטריה והבניין הרב תכליתי (באחרון, יש לתקן התקנה).
* בקרת טמפרטורה של המים החוזרים והקפדה כי טמפרטורת המים החמים בנקודות המוצא (לצרכנים) לא תעלה על C 45°.
* התקנת ברזי דיגום על קווי מים חמים חוזרים.
* בדיקת תקינות של כל האביזרים למניעה חוזרת במוסד.
* הכנת סכמת מים בה מסומנים כל המז"חים במוסד ואישורה על ידינו ובכלל זה בדיקה לגבי נחיצות כל המכשירים. בתגובה לדו"ח הבקרה נמסר : יוגש ע"י הקבלן המבצע.
* קביעת נקודות מילוי מים, קבועות ומשולטות, למילוי המרססים בשטח הגן. בתגובה לדו"ח הבקרה נמסר: בוצע**.**
* תיקונים פיזיים במטבח: טיח, צבע, קרמיקה, איטום משקופים, הצטברות קרח בחדר ההקפאה, תיקון כיור בחדר הלבשה, תיקוני מדפי אחסון, החלפת לוחות שעם וכד**.**
* הקפדה על נהלי עבודה תקינים במטבח: דיגום מזון תקין, אחסון ביצים בתבניות פלסטיק, העברת ירקות גולמיים לשטיפה מהכניסה המיועדת לכך והחלפה בין הטיפול בדגים לטיפול בעופות.
* הקפדה על ניקיון וסדר במחסן המזון.
* הוצאת ציוד שאינו בשימוש מהמטבח.
* עד למעבר מחלקות א', ד ו- ה' לבניין האשפוז החדש יש להקפיד על נהלי עבודה נכונים במחלקות וביצוע תיקונים פיזיים קלים של צבע, טיח וכד. בתגובה לדו"ח הבקרה נמסר: תיקונים קלים יבוצעו. המחלקות ישופצו לחלוטין לאחר המעבר.
* בשאר המחלקות הקפדה על נהלי עבודה נכונים (אוורור קבוע ורצוף בשירותים, ניקיון, סידור המחסן, אחסון כלים במטבחון לאחר ייבושם וכד') וכן ביצוע תיקונים פיזיים (השלמת מכסים בניקוזים, משקופים חלודים וכד').
* בכל מחלקה יוצב פח סגור לאחסון זבל ומיכל לאיסוף כביסה מלוכלכת עם מכסה.
* מכבסה: יש לנקות ולסדר את כל חדרי המכבסה.

**תוך 3 חודשים**

* תוגש לאישורנו תוכנית מעודכנת של המטבח, אשר תכלול את השינויים שבוצעו וכן שינויים נוספים הנדרשים במטבח כגון: אזור הקצביה, חדר קירור אוכל מוכן, אזור חלוקת מזון והקצאת אזור לשטיפת תרמפורטרים ואחסונם.
* במדור חלוקת מזון יש להתקין מקררים לאחסון מאכלים קרים עד עת חלוקתם ולרכוש ציוד לשמירת שרשרת חום במזון מוכן בעת חלוקתו. כמו כן יש להוסיף משטחי עבודה.
* התקנת מנדפים מעל כל הציוד הפולט חום במטבח. בתגובה לדו"ח הבקרה נמסר- בוצע.
* שיפור מערכת האוורור במטבח.בתגובה לדו"ח הבקרה נמסר – בוצע.
* במחלקה ה' יוסדר חדר הכביסה עם אוורור מתאים.
* יש להעביר תוכנית לשינוי מיקום חדר הכביסה למקום מסודר ותקין תוך הקפדה על זרימה נכונה.
* יוגדרו נקודות מילוי מים קבועות ומשולטות למילוי המרססים בשטח הגן, יותקן מז"ח בנקודה זו והמילוי יתבצע במרווח אוויר קבוע בין הברז למיכל הריסוס. בתגובה לדו"ח הבקרה נמסר – בוצע.
* עם השמשת מערך החיטוי ואכלוס בניין האשפוז החדש, יבוצע עדכון של נקודות ניטור האיכות המיקרוביאלית של המים במוסד על פי הנספח הרצ"ב.

**תוך 6 חודשים**

* יש לדאוג לכך שברשות ההנהלה תמצא סכמת אספקת מים **מעודכנת** (תוכנית as made), העתק של המפרטים ותיק המתקנים להפעלת המערכות.בתגובה לדו"ח הבקרה נמסרנמצאים בסוף השדרוג.
* שיפור המצב הפיזי של אזור האשפה בחצר מחלקה א' סגורה גברים.
* שיפור המצב הפיזי של אזור האשפה של המטבח: תיקון המשטח, ניקוזו לתעלת ניקוז עם מחסום רצפה, חיבורו למפריד שומנים והתקנת שובר ואקום אטמוספרי או מז"ח על קו המים למשטח.בתגובה לדו"ח הבקרה נמסר : נבנה משטח חדש ותעלת ניקוז. קו המים יטופל .

**לטיפול תוך שנה מיום פרסום דו"ח זה**

* בדיקת אביזרי מז"ח על ידי מתקין מוסמך והעברת טפסי הבדיקה למחלקתנו.
* העסקת מרכז בריאות הסביבה במוסד או הכשרת אחד מהעובדים למלא תפקיד זה (הנדסאי לבריאות הסביבה, אקדמאי במקצועות הרלוונטיים כגון בריאות הסביבה, מדעי הסביבה, מזון או תברואן מוסמך) תאפשר להנהלת בית החולים להבטיח את יישום תחומי בריאות הסביבה במוסד, קידום הטיפול בליקויים, מעקב וכו'.

**הדו"ח סוכם ע"י**

 **אינג' זהבה סדן,**

**ס. מנהלת המחלקה לבריה"ס**

**מצורף נספח** ניטור איכות מים – פירוט נקודות ותדירות הדיגום הנדרשות

**נספח:** ניטור איכות מים – פירוט נקודות ותדירות הדיגום הנדרשות

|  |  |  |  |  |
| --- | --- | --- | --- | --- |
| **קוד נקודה** | **שם נקודה** | **סוג נקודה** | **סוג מים** | **תדירות מינימלית נדרשת** |
| **שיגרתי** | **לגיונלה** | **מתכות** |
| **NW00001620** | כפר שאול חבור צרכן | כניסה למוסדות ועסקים | מים קרים | **כל 4 שבועות** |   |   |
| **NW00001632** | כפר שאול קו מים חמים חוזרים מחלקה א' | רשת מוסדות ועסקים | מים חמים | **רבעוני** |   |
| **NW00051659** | כפר שאול קו מים חמים חוזרים פסיכוגריאטריה  | רשת מוסדות ועסקים | מים חמים |   |
| **NW00051696** | כפר שאול פסיכו-גריאטריה- כיור מים חמים אחרי הזרמה | רשת מוסדות ועסקים | מים חמים |   |
| **NW00001634** | כפר שאול פסיכו-גריאטריה- כיור מים קרים אחרי הזרמה | רשת מוסדות ועסקים | מים קרים |   |
| **NW00001630** | כפר שאול פסיכו-גריאטריה - מים חמים ראש מקלחת אחרי הזרמה | ראש מקלחת מוסד רפואי | מים חמים |   |
| **NW00051660** | כפר שאול קו מים חמים חוזרים בניין רב תכליתי | רשת מוסדות ועסקים | מים חמים |   |
| **NW00051665** | כפר שאול בניין רב תכליתי כיור מים חמים אחרי הזרמה | רשת מוסדות ועסקים | מים חמים |   |   |
| **NW00051666** | כפר שאול בניין רב תכליתי כיור מים קרים אחרי הזרמה | רשת מוסדות ועסקים | מים קרים |   |   |
| **NW00051664** | כפר שאול בניין רב תכליתי ראש מקלחת מים חמים אחרי הזרמה | ראש מקלחת מוסד רפואי | מים חמים |  |   |
| **NW00051661** | כפר שאול יציאה ממאגר 1 | רשת מוסדות ועסקים | מים קרים |   |   |
| **NW00051662** | כפר שאול יציאה ממאגר 2 | רשת מוסדות ועסקים | מים קרים |   |   |
| **NW00001626** | כפר שאול  מטבח ראשי מבשל מים קרים | רשת מוסדות ועסקים | מים קרים |   |   | **אחת לשנה** |

\*באפור נקודות שכעת אינן פעילות, ברגע שהמאגרים ו/או הבניין הרב תכליתי ייכנסו לשימוש, יש להתחיל לדגום גם אותם.